
AVIZ

asupra propunerii legislative privind modificarea şi completarea Legii nr. 35/1990 privind Statutul personalului aeronautic din aviaţia militară a România
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea şi completarea Legii nr. 35/1990 privind Statutul personalului aeronautic din aviaţia militară a România, trimisă cu adresa Pl-x. 403 din 20 septembrie 2010, înregistrată cu nr. 799 din 21 septembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 8 pct. 2 din Regulamentul Camerei Deputaţilor republicat, Camera Deputaţilor este prima Cameră sesizată.
Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă în şedinţa din  28 septembrie 2010.

Propunerea legislativă are ca obiect de reglementare modificarea Legii nr. 35/1990 privind Statutul personalului aeronautic din aviaţia militară din România, în scopul armonizării legislaţiei specifice şi implementării acesteia, în conformitate cu standardele acceptate prin aderarea României la NATO  şi la Uniunea Europeană. 

Membrii Comisiei au examinat propunerea legislativă supusă avizării, expunerea de motive, avizul favorabil, cu observaţii şi propunerii, al Consiliului Legislativ nr. 1110 din 8 septembrie 2010.
În  urma dezbaterilor, Comisia juridică, de disciplină şi imunităţi a hotărât, cu unanimitate de voturi avizarea favorabilă a propunerii legislative.


În raport de obiectul şi conţinutul reglementării, propunerea legislativă face parte din categoria legilor organice. 

